مطبع منشی نول کشور

مطبع منشی نول کشور (نول کشور پریس) ہندوستانی مطبع تھا جسے منشی نول کشور نے سنہ 1858ء میں لکھنؤ میں قائم کیا۔ یہ ادارہ 1865ء سے 1872ء کے درمیان سُرعت سے بڑھا اور ایک چھوٹے مطبع سے جدید ٹیکنالوجی، بہتر اشاعت کاری اور نئی طباعتی مساعی اختیار کرتے ہوئے ایک بڑے ادارے میں ڈھل گیا۔ سنہ 1890ء کے بعد اس کا زوال شروع ہوا کیونکہ نول کشور کے جانشین اُن کی وراثت کو برقرار نہ رکھ سکے۔

نول کشور پریس نے اردو، عربی، فارسی اور ہندی میں مذہب، اخلاقیات، ادب، طب اور تاریخ جیسے متنوع موضوعات پر کتب شائع کیں۔

 تاریخ 
منشی نول کشور 1853ء سے 1857ء تک آگرہ کے کوہِ نور پریس سے وابستہ رہے اور کچھ عرصہ اس کے جریدے کوہِ نور میں منشی ہرسکھ رائے کی ملکیت میں معاون مدیر اور مدیر کے طور پر خدمات انجام دیں۔  جب وہ 22 برس کے ہوئے تو لکھنؤ منتقل ہو گئے تاکہ اپنا کاروبار قائم کریں۔ 23 نومبر 1858ء کو انھوں نے رابرٹ منٹگمری (چیف کمشنر اودھ) کی سرکاری اجازت سے ایک چھوٹا سا مطبع قائم کیا۔

1865ء سے 1872ء کے دوران نول کشور پریس نے تیزی سے ترقی کی، جدید ٹیکنالوجی اپنائی، بہتر تجارتی طریقے اختیار کیے اور نئے اشاعتی منصوبے شروع کیے۔ مگر نول کشور کے بعد آنے والے جانشین ان کی وراثت کو برقرار رکھنے میں کامیاب نہ ہو سکے اور 1890ء کے بعد پریس کا زوال شروع ہو گیا۔ 

1895ء میں نول کشور کے انتقال کے بعد ان کے منہ بولے بیٹے منشی پراگ نرائن بھارگو (1872ء–1926ء) نے اشاعتی ادارے کی باگ ڈور سنبھالی۔ ان کے بعد ادارہ ان کے صاحبزادے بشن نرائن (1898–1931) کے زیرِ انتظام آیا۔ کچھ ہی عرصے بعد بشن نرائن نے پریس اپنے دو بیٹوں منشی رام کمار بھارگو (1915ء–1971ء) اور منشی تیج کمار بھارگو (1919ء–1987ء) کو سونپ دیا۔ 1950ء میں دونوں بھائیوں کے درمیان اختلاف کے باعث یہ ادارہ تقسیم ہو گیا اور دو الگ ناشر وجود میں آئے جنھیں رام کمار بُک ڈپو اور تیج کمار بُک ڈپو کے نام دیے گئے۔

 اشاعتیں 
نول کشور پریس نے ادب کے فروغ میں کلیدی کردار ادا کیا۔ اس ادارے نے اسلامی مذہبی متون، یونانی طب، ہندو مسلم تاریخ نویسی اور فارسی و اردو کی روایتی قصہ اور داستان گوئی کی اشکال کو محفوظ کرنے اور عام کرنے میں نمایاں خدمات انجام دیں۔ پریس نے سنسکرت متون کے تراجم بھی شائع کیے اور اردو و ہندی میں پُرانوں کے فروغ کی بھی کوشش کی۔

 کے ذریعے جو ابتدا میں ہفتہ وار تھا، نول کشور پریس نے اردو صحافت میں بھی اہم کردار ادا کیا۔ 1877ء میں اودھ اخبار شمالی ہند کا پہلا روزنامہ اردو اخبار بن گیا۔ یہ اخبار مقبول ہوا اور مؤثر ادارت اور پیشہ ورانہ انتظامی طریقوں کے باعث تجارتی کامیابی حاصل کر سکا۔ پریس نے دیگر اخبارات اور جرائد بھی شائع کیے۔

تقریباً ایک صدی کے دوران نول کشور پریس نے قریب 12،000 کتب شائع کیں۔ ان میں سے تقریباً 5000 نول کشور کی زندگی میں، 3000 پراگ نرائن کے عہد میں اور 2000 بشن نرائن کے زمانے میں اور اتنی ہی یعنی 2000 ان کے دونوں بیٹوں کے دور میں شائع ہوئیں۔

 حوالہ جات 
 مآخذ 

 کتابیات 



زمرہ:بھارت کی کتابیں شائع کرنے والی کمپنیاں
زمرہ:1858ء میں قائم ہونے والی ہندوستانی کمپنیاں